อาลัย! “จิ้งจอกสยาม” แถลงยืนยัน “เจ้าสัววิชัย” พร้อมนักบิน-ผู้ติดตาม เสียชีวิตทั้ง 5 คน
อาลัย! "จิ้งจอกสยาม" แถลงยืนยัน "เจ้าสัววิชัย" พร้อมนักบิน-ผู้ติดตาม เสียชีวิตทั้ง 5 คน
29 ต.ค. 2561

ผู้สื่อข่าวรายงานว่า สืบเนื่องจากข่าวเฮลิคอปเตอร์ของ นาย วิชัย ศรีวัฒนประภา เกิดเหตุขัดข้อง และร่วงลง ณ ลานจอดรถของสนามเลสเตอร์ซิตี้สเตเดี้ยมจนเกิดเพลิงลุกไหม้ เวลาประมาณ 20.30 ของวันเสาร์ที่ 27 ตุลาคม 2561 ซึ่งยังไม่มีรายงานอย่างเป็นทางการถึงผู้บาดเจ็บและเสียชีวิต
ล่าสุดสโมสรเลสเตอร์ ซิตี้ ออกแถลงการณ์ยืนยันว่า นายวิชัย ศรีวัฒนประภา เจ้าของทีมเลสเตอร์ ซิตี้ ได้เสียชีวิตจากอุบัติเหตุเฮลิคอปเตอร์ตกบริเวณลานจอดรถใกล้สนามคิง พาวเวอร์ สเตเดียม เมืองเลสเตอร์ เมื่อช่วงเย็นวันเสาร์ตามเวลาท้องถิ่น พร้อมระบุว่า ผู้โดยสารทั้ง 5 คนบนเฮลิคอปเตอร์ลำดังกล่าวเสียชีวิตทั้งหมด
แถลงการณ์ของสโมสรเลสเตอร์ ซิตี้ระบุว่า “นับเป็นความเศร้าเสียใจอย่างสุดซึ้งที่เราต้องยืนยันว่า นายวิชัย ศรีรัตนประภา ประธานสโมสรเลสเตอร์ ซิตี้ เป็น 1 ในผู้เสียชีวิตจากอุบัติเหตุในช่วงเย็นวันเสาร์ตามเวลาท้องถิ่น เมื่อเฮลิคอปเตอร์ที่มีนายวิชัยและผู้โดยสารอีก 4 คนอยู่บนเครื่องด้วยนั้น ได้ตกลงบริเวณนอกสนามคิง พาวเวอร์ สเตเดียม โดยทั้ง 5 คนบนเครื่องไม่มีใครรอดชีวิต”
“เราทุกคนในสโมสรเลสเตอร์ซิตี้ของส่งกำลังใจไปให้กับครอบครัวศรีวัฒนประภา และครอบครัวของผู้ที่เสียชีวิตจากเหตุการณ์ในครั้งนี้” สโมสรเลสเตอร์ ซิตี้ กล่าวในแถลงการณ์
ขณะเดียวกันล่าสุดเมื่อเวลา 04.00 น. (ตามเวลาประเทศไทย) วันที่ 29 ต.ค.61 เดอะ ซัน สื่อชื่อดังของอังกฤษ รายงาน ว่า จุ๋ม นุสรา เป็น 1 ใน 5 ผู้เสียชีวิตที่อยู่บนฮ.ลำเดียวกับเจ้าสัววิชัย โดยผู้เสียชีวิตอีก 3 คน คือกอล์ฟ คนสนิทของเจ้าสัววิชัย และนักบินอีก 2 คน คือ อิซาเบล่า เลโชวิคซ์ และ อิริค สวาฟเฟอร์
ด้านหน่วยงานเจ้าหน้าที่ตำรวจแห่งเลสเตอร์เชียร์เผยแถลงการณ์ล่าสุดว่า เชื่อว่ามีผู้เสียชีวิตจากเหตุการณ์เฮลิคอปเตอร์ตกใกล้สนามคิงเพาเวอร์ สเตเดียม มีทั้งหมด 5 ราย ซึ่งล้วนเป็นผู้มีชื่อเดินทางบนเฮลิคอปเตอร์ลำดังกล่าว
แม้ว่าจะยังไม่มีการยืนยันอัตลักษณ์อย่างเป็นทางการ แต่เชื่อว่าผู้เสียชีวิตทั้ง 5 คนประกอบด้วย นายวิชัย ศรีวัฒนประภา พร้อมด้วย นุสรา สุขหน้าไม้, กวีพร พรรณแพร ที่เป็นผู้โดยสาร ซึ่งเป็นสตาฟของเจ้าสัววิชัย นอกจากนี้ยังมีนักบิน คือ เอริก สวาฟเฟอร์ และอิซาเบลา โรซา เลโควิช ทั้งนี้่ คาดว่าไม่มีผู้อื่นได้รับบาดเจ็บเพิ่มเติมอีก
ส่วนสำนักข่าวเอพีของฝรั่งเศสระบุรายชื่อผู้เสียชีวิตตรงกัน โดยระบุว่า  นุสรา สุขหน้าไม้, กวีพร พรรณแพร 2 ผู้เสียชีวิตในฮ. เป็นทีมงาน หรือสตาฟ ของเจ้าสัววิชัย เช่นกัน
ด้านในไอจีส่วนตัวของจุ๋ม นุสรา สุขหน้าไม้ (zara_nusara) อดีตนักแสดงและอดีตรองมิสไทยแลนด์ ยูนิเวิร์ส 2005 มีผู้คนเข้าไปเขียนไว้อาลัย R.I.P. และ Rest in Peace รวมถึงอิโมจิใบหน้าร้องไห้ อย่างต่อเนื่อง
สำหรับ จุ๋ม นุสรา สุขหน้าไม้ เกิดวันที่ 6 พฤศจิกายน 2528  จบปริญญาตรี คณะนิเทศศาสตร์ เอกสาขาประชาสัมพันธ์ โทสาขาการโรงแรม มหาวิทยาลัยกรุงเทพ
แจ้งเกิดในวงการบันเทิงจากการเข้าประกวดมิสไทยแลนด์ยูนิเวิร์ส 2005 หรือพ.ศ.2548 รุ่นเดียวกับ น้อด ชนันภรณ์ รสจันทน์ ที่คว้ามงกุฎ และ เกด กนกวรรณ เศรษฐพงศ์วนิช ได้ตำแหน่งรองอันดับ 1
ส่วนจุ๋ม นุสรา ได้รองอันดับ 2 พร้อมกับ แอนท์ ผกามาส แก่นจันทร์ และ นกยูง พรทิพย์ ประเสริฐสงค์ ขณะที่จุ๋ม นุสราคว้าตำแหน่งขวัญใจช่างภาพอีกรางวัล
หลังจากนั้น จุ๋ม นุสราเข้าเป็นนักแสดงในสังกัดช่อง 7 สี ช่วงปี 2549 – 2554 มีผลงานละครหลายเรื่อง เช่น ปิ่นมุก ปี 2549 ชุมแพ ปี 2550 ทอง 9 ปี 2551 และเป็นนักแสดงรับเชิญในเรื่อง เมียหลวง ปี 2552 หอบรักมาห่มป่า ปี 2554 และ อาญารัก ปี 2556